ดอลล์ผันผวนก่อนเฟดประชุมนโยบายการเงินสัปดาห์หน้า
ดอลลาร์สหรัฐเคลื่อนไหวในทิศทางแตกต่างกันเมื่อเทียบกับสกุลเงินหลักอื่นๆเมื่อคืนนี้ (11 ก.ย.) เนื่องจากนักลงทุนมีความไม่มั่นใจต่อทิศทางของอัตราดอกเบี้ยสหรัฐ ก่อนที่ธนาคารกลางสหรัฐ (FED) จะจัดการประชุมในวันที่ 16-17 ก.ย. โดยนักลงทุนต่างจับตาแถลงการณ์หลังการประชุมเพื่อหาสัญญาณบ่งชี้การปรับขึ้นอัตราดอกเบี้ยเป็นครั้งแรกของเฟดในรอบเกือบ 10 ปี
12 ก.ย. 2558

สำนักข่าวอินโฟเควสท์รายงานว่า ค่าเงินยูโรแข็งค่าเทียบดอลลาร์สหรัฐที่ระดับ 1.1336 ดอลลาร์ จาก 1.1284 ดอลลาร์ ส่วนเงินปอนด์อ่อนตัวลงเทียบดอลลาร์ที่ 1.5427 ดอลลาร์ จาก 1.5470 ดอลลาร์ ด้านค่าเงินดอลลาร์ออสเตรเลียทรงตัวเมื่อเทียบดอลลาร์สหรัฐที่ระดับ 0.7085 ดอลลาร์สหรัฐ ขณะที่ค่าเงินดอลลาร์อ่อนค่าเมื่อเทียบเยนที่ 120.55 เยน จาก 120.68 เยน และร่วงลงเมื่อเทียบฟรังก์สวิสที่ 0.9689 ฟรังก์ จาก 0.9716 ฟรังก์
ทั้งนี้ นักวิเคราะห์คาดว่าเฟดจะยังไม่ปรับขึ้นอัตราดอกเบี้ยในการประชุมเดือนนี้ หลังสหรัฐเปิดเผยข้อมูลเศรษฐกิจที่อ่อนแอเมื่อคืนนี้ โดยกระทรวงแรงงานสหรัฐเปิดเผยว่า ดัชนีราคาผู้ผลิต (PPI) ทรงตัวในเดือนส.ค. เมื่อเทียบรายเดือน หลังจากเพิ่มขึ้น 0.2% ในเดือนก.ค. โดยดัชนี PPI ที่ทรงตัวบ่งชี้ว่าอัตราเงินเฟ้อยังคงอยูในระดับต่ำ ท่ามกลางการร่วงลงของราคาน้ำมัน
ด้านผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐเบื้องต้นประจำเดือนก.ย.ลดลงสู่ระดับ 85.7 โดยต่ำกว่า 91.9 ซึ่งเป็นตัวเลขขั้นสุดท้ายของเดือนส.ค. และต่ำกว่าระดับ 91.1 ซึ่งเป็นตัวเลขคาดการณ์ของนักวิเคราะห์